Max og Regína á úrslitastundu í gær . Vísir / Marinó Flóvent Söngkonan Regína Ósk var í gær send heim eftir símakosningu skemmtiþáttarins Allir geta dansað og lýkur þar með þátttöku Regínu og Max Petrov . Ljóst er af viðbrögðunum við úrslitunum að þau Regína og Max áttu mikinn fjölda aðdáenda og voru margir ekki par sáttir með að sjá þau send heim . Þetta #rexit í Allir geta dansað er hneyksli ! Þar á meðal voru sjálfir dómarar þáttarins en Regína og Max fengu góða dóma frá þeim Jóhanni Gunnari Arnarsyni , Karenu Reeve og Selmu Björnsdóttur , áður en þau lutu í lægra haldi í símakosningunni . Regína og Max dönsuðu í gærkvöld Quickstep við lagið Billy-A-Dick með Bette Midler , fengu þau tvær áttur og eina níu frá dómurunum . Allt kom hins vegar fyrir ekki eins og áður sagði og voru þau send heim eftir símakosningu . Fjöldi aðdáenda lét skoðun sína í kjölfarið í ljós á netinu . Hvatt var til þess að símakosningum yrði hætt í ljósi úrslitanna , kallað eftir því að hægt verði að kalla eitt par aftur inn í keppnina , ákvörðun þjóðarinnar sögð skammarleg og spurt hvort áhorfendur væru blindir eða hvort hæfileikar skiptu engu máli í keppninni . Regína Ósk fór yfir tíma sinn í þáttunum í færslu á Facebook síðu sinni og í útvarpsþættinum Bakaríið á Bylgjunni í morgun . Í Bakaríinu á Bylgjunni í morgun sagði Regína að erfitt væri að kveðja þættina eftir svo góða frammistöðu . „ Ég hefði verið aðeins sáttari ef eitthvað hefði klikkað eða við fengið lélegar einkunnir en það klikkaði ekkert og einkunnirnar voru góðar , “ sagði Regína sem segir eingöngu hafa munað örfáum atkvæðum . „ Ég var mjög hissa . Þátturinn kom inn í líf mitt á rosalega góðum tíma , hann stækkaði mig og auðgaði líf mitt á rosalega mikinn hátt , “ sagði Regína Ósk sem bætir því við að henni líði ótrúlega vel bæði á sál og líkama . Áhorfendur eru alls ekki sáttir með að fá ekki að sjá Max og Regínu dansa meira . Vísir / Marínó Flóvent Regína segir mikinn tíma hafa farið í æfingar með Max Petrov en á köflum hafi ekki verið hægt að æfa saman vegna óviðráðanlegra aðstæðna . „ Minn dansherra er frá Rússlandi og var að eignast barn . Það var allskonar að gerast í hans lífi , “ segir Regína . Quicksteppið í gær er ekki síðasti dansinn sem Regína ætlar að dansa en hún segist hafa velt því fyrir sér með eiginmanni sínum að skrá sig hjá danskennara . Hún segist hafa fundið fyrir því að hún sé frekar latin-dansari en Ballroom-dansari og er rúmban hennar uppáhaldsdans . „ Nú verður bara að fara að einbeita sér að einhverju öðru . Leiðinlegt því það átti að vera æfing í dag , næst átti að vera Cha-cha-cha og ég var búin að kaupa búning , “ sagði Regína Ósk hjá þeim Svavari og Einari í Bakaríinu á Bylgjunni í morgun .